Jehan ainsné, filz du roy de France, duc de Normendie et de Guyenne, conte de Poitou, d’Anjou et du Maine. Savoir faisons à tous présens et avenir. Nous avons veu unes lettres saines et entieres seellées du grand scel de feu nostre très chier et féal oncle Hugues, jadis duc de Bourgoingne, contenanz la fourme qui s’ensuit: Nous Hugues, duc de Bourgoingne, faisons savoir à touz que comme nous aïent faite queste sur noz bourgois de nostre ville d’Auxonne, teste pour teste, sur un chascun singulièrement pour nostre nouvele chevalerie. Laquelle queste li dit noz bourgois d’Auxonne disient que il n’estoient tenu dou faire, fors que tuit ensemble par voie de communauté. Laquelle queste ne fu onques faite ny acoustumée à f[aire] en la dite ville d’Auxonne si comme il dient. Nous voulons et octroyons et confermons, pour nous et pour noz successeurs, que y ne leur tournoit à préjudice ou temps avenir, chose que nous y aiens faite pour ceste dite queste. Et se il avenoit que queste se feist autreffoiz en nostre dite ville nous voulons et octroions que li quatre preudommes de la dite ville la facent et puissent faire, appellez ceuls qui seront à appeller, et que leur us et leurs bonnes coustumes, leurs franchises et leurs previleges leur soient saulx et gardez entièrement ou temps avenir. Et promectons en bonne foy, pour nous et pour noz hoirs, les choses dessus dictes tenir, garder et accomplir fermement es habitans de nostre dicte ville dAuxonne. Et que nous ne vendrons en contre les choses dessus dictes, ne consentirons que aultres y viengnent pour nous, sauf à nous et es nostre ressort, notre souveraineté, notre baronnie, nostre justice et le droit d’autruy. En tesmoing de ce nous avons faict mectre nostre grant scel en ces lettres donnés à Auxonne le dimenche après la saint Bartholomier l’an de grâce mil trois cens et trèze ou moys d’aoust. Lesquelles lettres et toutes les choses contenues en icelles nous aïanz le bail de ladite duchié de Bourgoingne, louons, gréons, ratiffions, approuvons et par la teneur de ces présentes lettres, de grâce especial et de certaine science, en tant comme à nous puet et doit toucher et appartenir, confermons. Sauf nostre droit en ce et l’autruy en toutes choses. En tesmoing de ce nous avons fais mectre nostre scel à ces lettres. Donné à Auxonne, l’an de grâce mil CCC et cinquante, le IIIe jour du mois de may. Par Monseigneur le Duc, J.A. JELLON.